b'\n_START_ARTICLE_\nMje\xc5\xa1ko I.\n_START_SECTION_\n\xc5\xbdivljenjepis\n_START_PARAGRAPH_\nMje\xc5\xa1ko I., vladar iz dinastije Pjastov, je leta 963 zavladal v prestolnici Gnieznu, kjer je na \xc4\x8delu dr\xc5\xbeave Poljanov nasledil svojega o\xc4\x8deta Semomisla._NEWLINE_Takoj po prevzemu vladanja je posku\xc5\xa1al prodreti proti severozahodu, a ga je v ustju Odre premagal in zaustavil Gero (\xe2\x80\xa0965), mejni grof sa\xc5\xa1ke Vzhodne marke, vzhodnega krila Vzhodno-frankovskega cesarstva. Potem ko se je zavaroval nasproti cesarstvu s tem, da je za\xc4\x8del cesarju Otonu I. pla\xc4\x8devati davek za ozemlje, ki se je zanj bojeval, je poskusil znova. Leta 967 je pri\xc5\xa1el do ustja Odre. Njegov napredovanje je vznemirilo mejnega grofa sa\xc5\xa1ke Vzhodne marke Oda I., ki se je Mje\xc5\xa1ku postavil v bran, a ga je ta leta 972 premagal pri Cadzyni, ob izlivu Warte v Odro. Mje\xc5\xa1ko je navezal politi\xc4\x8dne stike s Skandinavci (in kasneje tudi poro\xc4\x8dil svojo h\xc4\x8der \xc5\x9awi\xc4\x99tos\xc5\x82awo s \xc5\xa1vedskim kraljem)._NEWLINE_Da bi se zavaroval pred nem\xc5\xa1kimi gro\xc5\xbenjami, je Mje\xc5\xa1ko sklenil zavezni\xc5\xa1tvo s \xc4\x8de\xc5\xa1kim vojvodo Boleslavom I. in se leta 965 poro\xc4\x8dil z njegovo h\xc4\x8derko Dubravko. Naslednje leto (966) se je dal krstiti in z njim je morala sprejeti kr\xc5\xa1\xc4\x8danstvo vsa njegova de\xc5\xbeela. Letnica 966 se pogosto jemlje kot za\xc4\x8detek Poljske dr\xc5\xbeave. Leta 968 je Poljska dobila prvo \xc5\xa1kofijo (verjetno v Poznanju). Pomembno je, da prvi \xc5\xa1kof, Jorodan, ni pri\xc5\xa1el iz nem\xc5\xa1kih de\xc5\xbeel ampak iz spodnje Lotaringije, verjetno iz Li\xc3\xa8ga._NEWLINE_Po \xc5\xbeenini smrti se je Mje\xc5\xa1ko leta 978 poro\xc4\x8dil z Odo, h\xc4\x8derko Dietricha, mejnega grofa sa\xc5\xa1ke Severne marke, in s tem nakazal te\xc5\xbenjo k zbli\xc5\xbeanju s Svetim rimskim cesarstvom. Po velikem slovanskem uporu leta 983, v katerem je cesarstvo izgubilo izpod svoje oblasti ozemlja vzhodno od Labe in Saale, je Mje\xc5\xa1ko v tihem soglasju s cesarstvom do leta 990 zasedel obalno obmo\xc4\x8dje Balti\xc5\xa1kega morja med ustji Odre in Visle, vklju\xc4\x8dno s Szczecinom._NEWLINE_Leta 984 so se zaostrili Mje\xc5\xa1kovi odnosi s \xc4\x8de\xc5\xa1kim vojvodo Boleslavom I. Njuna zveza je razpadla in po medsebojni vojni je Mje\xc5\xa1ko zasedel \xc5\xa0lezijo in Malopoljsko s Krakovim. Ob koncu vladavine je tako obvladoval ozemlje 250.000 km\xc2\xb2 z milijon in \xc4\x8detrt prebivalci._NEWLINE_Mje\xc5\xa1ko I. je bil zelo aktiven in sposoben vladar. Njegova diplomatska dejavnost je segala od Rima do Kijeva, od Ogrske do Skandinavije. Premi\xc5\xa1ljeno se je lotil notranje organiziranosti dr\xc5\xbeave in svoje naloge in koristi delil s svojimi prista\xc5\xa1i, s stalno in v bojih izurjeno "dru\xc5\xbeino". Da bi zavaroval svojo dr\xc5\xbeavo pred germanskim vplivom, je, tako se zdi, sku\xc5\xa1al njeno cerkev podredil neposredno Svetemu sede\xc5\xbeu v Rimu. Sled takih diplomatskih prizadevanj je dokument, ki ga po prvih besedah njegove ohranjene okraj\xc5\xa1ave imenujejo Dagome iudex. Ta dokument je vseboval opis dr\xc5\xbeavnih meja in akt, s katerim je Mje\xc5\xa1ko podaril sv. Petru prestolnico Gniezno s pripadajo\xc4\x8dim ozemljem, to se pravi, izro\xc4\x8dil je Poljsko posebnemu pape\xc5\xa1kemu varstvu, bolj cerkvenemu kot politi\xc4\x8dnemu, ker je upo\xc5\xa1teval tedanjo slabotnost pape\xc5\xbeev._NEWLINE_Poljska je prostovoljno sprejela kr\xc5\xa1\xc4\x8danstvo, ki je pomenilo tudi napredek v gospodarskem razvoju, in se na ta na\xc4\x8din pridru\xc5\xbeila Christianae reipublicae, kot so sodobniki imenovali svojo rahlo povezano kulturno skupnost. Mje\xc5\xa1kovo \xc5\xbeeljo po lastni cerkveni metropoli in nad\xc5\xa1kofiji, podrejeni neposredno Rimu, pa je uresni\xc4\x8dil njegov sin in naslednik Boleslav I.'